নিয়োগ দুর্নীতি মামলায় জীবনকৃষ্ণ সাহার বাড়িতে তল্লাশি ইডির!

ওয়েব ডেস্ক : শিক্ষক নিয়োগ দুর্নীতি মামলার (SSC Scam case) কিনারা করতে ফের তদন্তে নামল ইডি (ED)। সূত্রের খবর, রাজ্যের চার জায়গায় তল্লাশি শুরু করেছে কেন্দ্রীয় তদন্তকারী সংস্থা। এই মামলায় তদন্ত করতে সোমবার মুর্শিদাবাদের বড়ঞার তৃণমূল বিধায়ক জীবনকৃষ্ণ সাহার (Jiban Krishna Saha) বাড়িতে হাজির হয় ইডির আধিকারিকরা। বিধায়ককে জিজ্ঞাসাবাদ করা হচ্ছে বলে খবর।

সূত্রের খবর, সোমবার সকালে মুর্শিদাবাদের (Murshidabad) বড়ঞায় তৃণমূল বিধায়কের আন্দি গ্রামের বাড়িতে হাজির হয় ইডির আধিকারিকরা। তাঁকে জিজ্ঞাসাবাদের পাশাপাশি মহিষ গ্রামের এক বেসরকারি ব্যাঙ্ক কর্মী রাজেশ ঘোষের বাড়িতেও ইডির আরও একটি দল হানা দেয়। এমনকি বীরভূমের সাঁইথিয়াতে তৃণমূল কাউন্সিলর মায়া সাহার বাড়িতেও তল্লাশি চালায় কেন্দ্রীয় তদন্তকারী সংস্থার আধিকারিকরা। এর পাশাপশি আরও দুই জায়গায় তল্লাশি চালানো হচ্ছে বলে খবর।

আরও খবর : অগাস্টের শেষে ফের ভাসবে দক্ষিণবঙ্গ! তৈরি হচ্ছে নিম্নচাপ

প্রসঙ্গত, নিয়োগ দুর্নীতি মামলায় দু’বছর আগে সিবিআইয়ের (CBI) গ্রেফতার হয়েছিলেন বড়ঞার তৃণমূল বিধায়ক জীবনকৃষ্ণ সাহা (Jiban Krishna Saha)। তাঁকে জিজ্ঞাসাবাদের পরেই গ্রেফতার করা হয়েছিল। বিধায়কের বিরুদ্ধে অভিযোগ ছিল, তিনি রাজ্যের প্রাক্তন শিক্ষামন্ত্রীর পার্থ চট্টোপাধ্যায়ের কাছে বেশ কিছু মানুষের চাকরির জন্য সুপারিশ করেছিলেন। তার বিনিময়ে নিয়েছিলেন মোটা অঙ্কের টাকা। তবে সুপ্রিম কোর্টের নির্দেশে তিনি বর্তমানে জামিনে মুক্ত রয়েছেন।

কিন্তু, ফের এই মামলায় তৃণমূল বিধায়কের বাড়িতে তল্লাশি চালাল ইডি (ED)। সূত্রের খবর, রাজ্যের প্রাক্তন মন্ত্রী চন্দ্রনাথ সিনহার বিরুদ্ধে দেওয়া চার্জশিটের সূত্র ধরেই আজ জীবনকৃষ্ণ সাহার বাড়িতে তল্লাশি চালায় কেন্দ্রীয় তদন্তকারী সংস্থার আধিকারিকরা। তাঁকে জিজ্ঞাসাবাদ করে ইডি আধিকারিকরা জানার চেষ্টা চালাচ্ছেন যে, এই মামলায় আর কেউ জড়িত কিনা। অন্যদিকে সম্পর্কে জীবনকৃষ্ণ সাহার পিসি তথা সাঁইথিয়ার ৯ নং ওয়ার্ডের তৃণমূল কাউন্সিলর মায়া সাহার বাড়িতেও তল্লাশি চালায় ইডি। সূত্রের খবর, তিনিও এই দুর্নীতিতে জড়িত বলে সন্দেহ করছে কেন্দ্রীয় তদন্তকারী সংস্থার আধিকারিকরা। এর পাশাপাশি এই মামলায় অন্যতম অভিযুক্ত প্রসন্ন রায়ের পুরুলিয়ার বাড়িতেও তদন্তকারীরা তল্লাশি চালাচ্ছেন বলে জানা যাচ্ছে।

দেখুন অন্য খবর :