অবশেষে জেলমুক্তি পার্থর, মঙ্গলবারই বাড়ি ফিরতে পারেন

কলকাতা: ৩ বছরের বেশি জেলে, অবশেষে জেল মুক্তি প্রাক্ত শিক্ষামন্ত্রী পার্থ চট্টোপাধ্যায়ের (Partha Chatterjee)। ইতিমধ্যেই পার্থ চট্টোপাধ্যায়ের জামিনের শর্ত অনুযায়ী ৯০ হাজার টাকা জামানত আদালতে জমা পড়েছে। বিশেষ সিবিআই আদালতের বিচারক রিলিজ অর্ডারে স্বাক্ষর করলেই প্রেসিডেন্সি জেলে সেই নির্দেশ পৌঁছে যাবে। তারপরই জেলমুক্তির প্রক্রিয়া শুরু হবে। শিক্ষক নিয়োগ দুর্নীতি মামলায় (Recruitment Scam Case) দীর্ঘ কারাবাস কাটিয়ে মুক্তি পাচ্ছেন, বাড়ি ফিরতে পারেন মঙ্গলবারই। পার্থর সঙ্গে জেল থেকে ছাড়া পাচ্ছেন এসএসসি-র প্রাক্তন চেয়ারম্যান সুবীরেশ ভট্টাচার্যও।

২০২২ সালের জুলাই থেকে জেলে রয়েছেন। সব মামলায় জামিন পেয়েছেন। কিন্তু, একটি মামলায় সাক্ষ্য গ্রহণ শেষ না হওয়ায় জেল থেকে ছাড়া পাচ্ছিলেন না। অবশেষে দীর্ঘ বন্দিদশা কাটিয়ে মুক্তি পাচ্ছেন পার্থ। সোমবার আলিপুর বিশেষ সিবিআই আদালতে সেই সাক্ষ্য গ্রহণ শেষ হল। আর সেই সাক্ষ্য গ্রহণ শেষেই জেল থেকে ছাড়া পাচ্ছেন রাজ্যের প্রাক্তন শিক্ষামন্ত্রী পার্থ চট্টোপাধ্যায়।

আরও পড়ুন: ‘অসমে SIR হলেই বিজেপি হারবে’ বিরাট মন্তব্য মমতার

শিক্ষক নিয়োগ দুর্নীতি মামলায় ২০২২ সালের ২২ জুলাই গ্রেফতার করা হয়েছিল পার্থ চট্টোপাধ্যায়কে। ইডি, সিবিআইয়ের সব মামলায় তিনি জামিন পেয়েছেন। গত ২৬ সেপ্টেম্বর তাঁর বিরুদ্ধে নিয়োগ দুর্নীতির শেষ মামলাতে কলকাতা হাইকোর্ট থেকে জামিন পেয়েছেন প্রাক্তন শিক্ষামন্ত্রী। সুপ্রিম কোর্টের একটি শর্তের জন্য জেল থেকে এতদিন বেরতে পারেননি পার্থ। গত ১৮ অগস্ট সুপ্রিম কোর্ট নির্দেশ দেয়, চার সপ্তাহের মধ্যে চার্জ গঠন করবে নিম্ন আদালত। তার পরে ২ মাসের মধ্যে গুরুত্বপূর্ণ সাক্ষীদের জবানবন্দি নথিবদ্ধ করতে হবে। সাক্ষ্য গ্রহণ শেষ হলে পার্থকে জেল থেকে ছাড়া হবে। সুপ্রিম কোর্টের নির্দেশ অনুযায়ী, সিবিআই কর্তৃপক্ষের জমা দেওয়া আট জন সাক্ষীর সাক্ষ্যগ্রহণ সম্পন্ন হওয়ার পরই মুক্তি পাচ্ছেন পার্থ।

দেখুন ভিডিও